Remišová, Veronika, poslankyňa NR SR (2024-10-02):
Vážené dámy poslankyne, vážení páni poslanci, strany súčasnej vládnej koalície pred voľbami sľubovali občanom všetko možné aj nemožné, len aby sa preklamali k moci. To sa vďaka špinavej kampani plnej nenávisti a rozoštvávania aj podarilo a dnes, rok po voľbách, je jasné, aká veľká lož sa tu podsúvala občanom s cieľom dostať sa k moci. Je až symbolické, že rok presne od, rok od volieb prebieha diskusia o konsolidácii, ktorá celej krajine ukazuje, o čo vlastne vládnej koalícii od začiatku ide. Pretože ak chce niekto prosperujúcu a úspešnú krajinu, ekonomicky silnú krajinu, tak sa v prvom rade usiluje o predvídateľnú legislatívu, usiluje sa o fungujúci právny štát, efektívny výber daní, fungujúce a jednoduché podnikateľské prostredie a podporu rodín a malých a stredných podnikateľov. A čo urobila táto vládna koalícia? Od nástupu do vlády vidíme taký legislatívny chaos, aký tu nebol od čias Vladimíra Mečiara. Novely novelizovaných noviel, ktoré plánujete ešte raz novelizovať, sú ako z rozprávok o Kocúrkove a v skrátených legislatívnych konaniach po roku ste rekordéri, a to pritom nie je žiadna kríza ani žiadna naliehavá situácia. Za obmedzovanie rozpravy, čo sa v podstate nikdy, ja si to nepamätám, že by sa takýmto spôsobom obmedzovala rozprava, permanentne pri všetkých dôležitých a zásadných, kľúčových návrhoch zákonov tak vás môžu pochváliť akurát tak spojenci typu Putin. A ako ste sa postarali vo vládnej koalícii o fungujúci právny štát? Od nástupu k moci je jeho znefunkčnenie prioritou. Nie občania, nie ekonomika, nie prosperujúce školstvo, zdravotníctvo, ale celý rok ste sa starali o rozbitie špeciálnej prokuratúry, vyštvanie elitných policajtov a toto bola priorita, ktorou sa táto vládna koalícia zaoberala jeden celý rok. Ostatne priznávajú to aj samotní členovia vládnej koalície, že rok sa zaoberali trestnou novelou. Efekt demolácie právneho štátu, na ktorý sa ticho a hanebne pozerala Generálna prokuratúra, je taký, že zlodeji sa smejú slušným ľuďom do tváre, polícia je v rozklade a najnovšie sa dozvedáme to, že vo veľkom sa rušia obvinenia za nezaplatenie dane a hranica trestnosti za vyťahovanie peňazí na fiktívnych vratkách sa zvýšila tak, že finančné škody pre štát budú vo vysokých číslach. A som presvedčená, že len finančné škody tejto veľkej oslobodzovacej zločineckej akcie budú stáť Slovensko stovky miliónov eur, nehovoriac o rozklade inštitúcií, o náraste kriminality a o likvidácii dôvery v právny štát. Efektivita výberu daní a zdravé podnikateľské prostredie vám zrejme nič nehovorí, pretože od nástupu do vlády takto pred rokom sa výber DPH zhoršil o pol miliardy eur. Pretože už sa vynárajú nejakí noví Bašternákovia, Kočnerovia, ktorí beztrestne okrádajú štát, a nefunkčné inštitúcie si nad tým zatvárajú oči. V podnikateľskom prostredí ideme namiesto dopredu dva kroky dozadu, čo dokazuje aj nezmyselná plánovaná transakčná daň, ktorou sa len zvýšia ceny komodít, zvýšia sa ceny služieb. A kto to zaplatí? Zaplatia to v prvom rade koneční zákazníci, zaplatia to bežní ľudia. Okrem toho tento nezmysel spôsobí balkanizáciu celej ekonomiky a návrat ku Kaliňákovej dobe kešu. Z každej platby, ktorú podnikateľ alebo živnostník urobí, bude musieť platiť daň štátu, čo je tak nezmyselné opatrenie, ktoré môže vymyslieť len človek, ktorý sa nikdy neživil prácou vlastných rúk. Je príznačné, že takúto transakčnú daň majú len krajiny ako Venezuela alebo Maďarsko. Vo všetkých vyspelých krajinách je trend opačný. Vlády sa snažia zjednodušovať podnikateľom život, zaviesť do daňového systému poriadok a transparentnosť, ale vláda Roberta Fica, naopak, život podnikateľom komplikuje a priam ich takýmito opatreniami navádza, aby obchádzali zákon. Rozbujnená sivá ekonomika však povedie nakoniec k nižším príjmom pre štát, pretože pracovití a poctiví podnikatelia zas na tom len prerobia a bude sa dariť len kšeftárom a kamarátom tejto neschopnej vládnej koalície. Zároveň touto transakčnou daňou doslova likvidujete charitatívne organizácie, ktoré roky nahrádzajú štát a ktoré práve namiesto štátu sa starajú o tých najchudobnejších, najbiednejších, a táto nová transakčná daň ich doslova položí na kolená. Aj preto spoločne s kolegami z Kresťanskodemokratického hnutia predkladáme pozmeňujúci návrh, aby sme túto nespravodlivú, asociálnu daň opravili. Ale zároveň je príznačné a pritom typické pre sociálnu demokraciu Roberta Fica, že veľké energetické firmy, ktoré mali osobitným odvodom priniesť štátu 158 mil. eur, tak tie si to prelobovali, pre tie to už neplatí, im bolo odpustené, ale zaplatia to charitatívne organizácie, zaplatia to živnostníci, zaplatia to malé rodinné podniky. Je to, je to výsmech vôbec nejakého sociálneho vládnutia. A ja sa čudujem, že na to aj kolegovia, ktorí vo vládnej koalícii, že dovolíte, aby veľkým energetickým firmám sa zvýšený odvod odpúšťal, to znamená, že sa im ušetrí 158 mil. eur napriek tomu, že zbohatli počas krízy na obrovských cenách energie, ale charitatívnym organizáciám, ako je Slovenská katolícka charita, ako sú saleziáni, ako sú mládežnícke organizácie, ako sú organizácie, ktoré sa starajú o hospice, tak tých táto transakčná daň doslova zruinuje. Slovenská katolícka charita, ktorá napísala aj vám poslancom z vládnej koalície, tak uviedla, že táto transakčná daň ich bude stáť ročne 138-tisíc eur. To sú peniaze, ktoré by mohli ísť tým najbiednejším. Mohli by ísť bezdomovcom, mohli by ísť ženám v núdzi, mohli by ísť deťom, mohli by ísť zariadeniam pre seniorov. Nie, pôjdu štátu, ale hlavne že od osobitného odvodu oslobodíme veľké, bohaté energetické firmy. Ľudia si... sociálny dialóg zároveň, dovoľte mi ešte pár slov k sociálnemu dialógu. Je úplne absurdné, aby sociálni partneri, ktorí, slušnosť by kázala, aby sociálni partneri boli konzultovaní predtým, ako je schválený takýto typ zákona vo vláde, pretože tieto opatrenia sa v prvom rade dotknú ich. Dotknú sa podnikateľov, dotknú sa zamestnancov, zamestnávateľov, ktorí skutočne tvoria hodnoty a ktorí platia všetky tieto výdavky, vládne výdavky, celý tento cirkus, zvýšené platy, doživotné renty, doživotné ochranky. To všetko platia zamestnávatelia a zamestnanci, ktorí pracujú, ktorí vytvárajú hodnoty. A sociálny dialóg v podaní tejto vlády vyzeral tak, že najprv sa tieto opatrenia, tento balík opatrení schválil na vláde a potom prebehla hospodárska a sociálna rada, kedy boli prizvaní akože k dialógu sociálni partneri. Tak nehnevajte sa, ale toto je absolútne nevídané. My keď sme, napríklad ja poviem za seba, za svoj rezort, keď sme pripravovali program Slovensko, mali sme sto stretnutí so sociálnymi partnermi a všetky, všetky rozhodnutia, ktoré sme robili, prechádzali jednomyseľne práve preto, že som presvedčená o tom, že sociálni partneri sa veľkou mierou podieľajú, oni tvoria tú prosperitu krajiny, prosperitu Slovenska. A nie je preto absolútne nič divné, keď jeden zo zástupcov zamestnávateľov vyhlásil, že toto sú najhoršie opatrenia, ktoré prináša táto vláda od, v podstate zo všetkých vlád. To znamená horšie, ako boli za Mečiara. Takže takto vyzerá sociálny dialóg vašej vlády so sociálnymi partnermi, jednoducho im, ich obchádzate a diskutujete s nimi v podstate po tom, ako tieto opatrenia boli schválené na vláde. Opakujem takáto arogancia smerom k sociálnym partnerom a zamestnávateľom tu ešte nebola. Ľudia si takisto pamätajú bilbordy pred voľbami, bilbordy pána Pellegriniho a infantilné otázočky typu „chcete lacnejšie energie?“ Odpoveď od vlády občanom už poznáme. To znamená, chcieť môžete, ale budete platiť o 450 eur viac. Domácnosti, ktoré kúria plynom, tak im o stovky eur zdražie, zdražejú náklady na energie a toto je len ďalšia facka domácnostiam na Slovensku. Tie budú čeliť drastickému nárastu cien energií, ktoré im Robert Fico nadelí ako novoročný darček na rok 2025 a pod stromček ešte dostanú od tejto vládnej koalície aj šialenú dražobu a vyššiu DPH. Likvidačné vystrelenie cien bude mať priamy dôsledok konca plošných dotácií na energie, ktoré vláda Roberta Fica cynicky zruší kvôli vládnej neschopnosti riešiť problémy ľudí. Podpora rodín. Podpora rodín, ktoré, na tom sa asi zhodneme všetci, sú základom zdravej spoločnosti, prosperita rodín je mimoriadne dôležitá pre prosperujúci a fungujúci štát. Tak na rodiny ste mysleli tak, že ste začali vo veľkom plieniť budúcnosť tejto krajiny a hlavne pre rodičov, rodiny s deťmi, rodiny s pracujúcimi deťmi, podotýkam. To znamená, že rodičia, ktorí každé ráno vstavajú o šiestej ráno do práce, starajú sa o svoje deti, vychovávajú ich, tak týmto rodičom berete najviac. Rušia sa, teda znižuje sa daňový bonus zásadným spôsobom, rušia sa sociálne benefity, dramaticky sa zvyšuje DPH, už predtým ste zvýšili všetky možné poplatky, čiže to je kokteil s potenciálom likvidovať budúcnosť tejto krajiny, ktorou sú práve rodiny s deťmi. A výsledok je taký, že ľuďom sa sociálne benefity nielenže zoberú, ale ešte im aj všetko poriadne zdražie. A doslova všetko, od cien energií cez bývanie až po predmety dennej spotreby. Prognóza inflácie na budúci rok je desivá. Na druhej strane sa občania pozerajú na inú „konsolidáciu“, ktorú tu predvádzate od nástupu tejto vlády. Popri rozklade inštitúcií, aký sme tu ešte nevideli, čistkách v štátnej správe, kedy odborníkov nahrádzajú rodinní príslušníci, zo šoférov sa stávajú generálni riaditelia, rezorty riadia influencerky, tak vidíme doslova zvrhlosti, ktorými sa ľuďom smejete do tváre. Dvojnásobné platy ministrov, ktorí sa za 10-tisíc eur mesačne sa fotia na instagram alebo rozvracajú kultúrnu scénu, alebo robia kšefty s oligarchami. Spomeniem napríklad nákup hasičských áut, kde minister vnútra doteraz nevie vydokladovať náklad 12 mil. eur. Čo sa stane s 12 miliónmi eur, odhliadnuc od toho, že tento kšeft išiel nejakej firme, ktorá v živote snáď hasičské auto nikde nedodala. Doživotná renta a ochranka pre Roberta Fica ako odmena za rozbitie spoločnosti a dovedenie krajiny na pokraj morálneho a ekonomického úpadku a ešte aj navrhovaná renta pre generálneho prokurátora, ktorý sa zapísal do histórie masívnym rozdávaním tri-šesť-trojek ľuďom spriazneným so súčasnou vládnou koalíciou, zapísal sa do histórie šírením hoaxov a politizáciou celej inštitúcie. A toto sú zvrhlosti, ktoré sa pokúšate prekryť hulvátstvami v parlamente, pán Huliak, hádkami a ruvačkami o funkcie a šaškovaním na tlačovkách. Občania od tejto koalície čakali pokoj, čakali zmier a odbornosť. To ste im sľubovali na bilbordoch, to bolo hlavné heslo napríklad SMER-u, prinesieme pokoj a odbornosť, ale pokoj vyzerá tak, že ste prakticky rozoštvali spoločnosť až na hranu. Z vlastných občanov ste si urobili terče, urobili ste si terče zo zástupcov neziskového sektora, z charitatívnych mimovládnych organizácií, ktorých, hovorím, táto transakčná daň položí na kolená. Urobili ste si terče zo zdravotníkov a zdravotných sestier, ktorým nieže aby ste zvyšovali platy, ale v podstate platy im klesnú v porovnaní s tým, na čo majú zákonný nárok. Učiteľom. Učiteľom ste zmrazili platy, zamestnancom v štátnej správe, v podstate tým reálne mzdy tento rok, zamestnancom v štátnej správe ešte klesnú. Urobili ste si terče z novinárov, ale urobili ste si terče aj z podnikateľov, ktorí tvoria hodnoty, pretože tento kokteil opatrení v podstate podnikateľské prostredie demoluje. Otvorili ste dvere kriminálnikom a následky sa budú len stupňovať. Odbornosť? Novely novelizovaných noviel, rozbitá polícia, rozbitie NAKA, ktoré ešte ani neprebehlo v súlade so zákonom, zdemolovaná prokuratúra, parlament bez predsedu a podpredsedu, nikdy predtým nebolo, aby sme nemali na Slovensku druhú najvyššiu ústavnú funkciu v štáte. A nemáme ju len preto, že dve strany sa hádajú, komu vlastne táto funkcia patrí. Úplne absurdné! Rozbitá polícia, fejkové tradičné ornamenty v nových pasoch a namiesto ministrov influencerky s jedným prešľapom za druhým. Reklamy za 4 mil. eur, kde propagujete, slovenské regióny propagujete obrázkami z Ruska. Toto je tá odbornosť! A aký vidíme zmier? Hádky v koalícií dospeli do takého štádia, že historicky zrejme ostaneme bez predsedu Národnej rady až do konca tejto vlády, to je nevídané! Andrej Danko, pán predsedajúci, páli do vlastných verejne a priamo v televízii a, zase naopak, pán Huliak doňho. A aj by mal pravdu, akurát zabudol na zbytočné ministerstvo športu, kamikadze na kultúre a katastrofu u pána Tarabu, ktorý nestíha a neplní absolútne nič. A do toho všetkým občanom k tomuto balíku konsolidačnému Robert Fico odkazuje, že on si doživotnú rentu ponechá a dvojnásobné platy tiež si ponechá. A taký istý, takú istú doživotnú rentu tuto v parlamente je nachystaná pre pána Žilinku, ale občania, tí budú mať vyššie všetko, budú mať vyššie dane, všetko zdražie, čo zdražieť môže, a do toho nám z posledného melie diletantsky riadené zdravotníctvo a vidíme prvé znaky opätovnej mafianizácie štátu. A po veľkom volebnom klamstve prišla veľká povolebná deštrukcia práva a dnes prichádza aj veľká národná lúpež, ktorú ste zabalili do slovíčka konsolidácia. To nie je konsolidácia, je to ožobračovanie občanov. A ak by ste chceli ísť príkladom, tak v prvom rade začnete šetriť, vážené dámy a páni v koalícii, začnete šetriť na sebe. Ďakujem veľmi pekne.